Il-Kummissjoni Ewropea kompliet bl-azzjoni tagħha fil-ġlieda kontra s-sajd illegali madwar id-dinja billi wissiet lir-Repubblika tal-Ekwador, biex iżid l-azzjoni tiegħu (karta safra) fil-ġlieda kontra s-sajd illegali, mhux rappurtat u mhux regolat (IUU). Il-Kummissarju għall-Ambjent, l-Affarijiet Marittimi u s-Sajd, Karmenu Vella, qal: “L-Ekwador huwa sieħeb kummerċjali importanti għall-prodotti tas-sajd. Għandna responsabbiltà enormi lejn il-konsumaturi tal-UE biex niżguraw li l-importazzjonijiet minn dan il-pajjiż jirriżultaw biss minn attivitajiet ta' sajd legali. Il-Kummissjoni Ewropea sabet nuqqasijiet li jfixklu l-kapaċità tal-Ekwador li jipprovdi din l-assigurazzjoni. Aħna nistiednu lill-awtoritajiet tal-Ekwador iżidu l-isforzi tagħhom u jimplimentaw ir-riformi meħtieġa fil-ġlieda kontra s-sajd IUU. Ninsabu lesti biex naħdmu mill-qrib mal-Ekwador biex nindirizzaw il-kwistjonijiet identifikati u ngħollu l-istandards tal-ġestjoni tas-sajd. Il-ġlieda kontra s-sajd illegali kienet parti fundamentali mill-azzjoni tal-UE biex ittejjeb il-governanza tal-oċeani matul dawn l-aħħar għaxar snin, u ser tibqa' prijorità fl-aġenda politika wkoll taħt il-Kummissjoni li jmiss”. Id-Deċiżjoni tal-lum hija bbażata fuq nuqqasijiet identifikati dwar il-kapaċità tal-pajjiż li jikkonforma mal-obbligi tiegħu skont id-dritt internazzjonali tal-baħar bħala stat tal-bandiera, tal-port u tas-suq. L-Ekwador huwa mħeġġeġ jagħmel aktar minn hekk biex jiżgura li l-ħut li jidħol fis-suq tiegħu ma jkunx ġej minn sajd IUU. B'mod partikolari, għandu jiżviluppa sistema ta' infurzar u sanzjonar li tindirizza l-attivitajiet tas-sajd IUU. Barra minn hekk, huwa vitali li jkun hemm kontroll xieraq tal-attività ta' impjanti tal-ipproċessar — speċjalment ta' dawk li jesportaw lejn l-UE. Il-Kummissjoni identifikat ukoll limitazzjonijiet fil-qafas legali tas-sajd. F'dan l-istadju, id-deċiżjoni ma tinvolvi l-ebda miżura li taffettwa l-kummerċ. Il-karta s-safra hija twissija u toffri lill-Ekwador ċans biżżejjed biex jirreaġixxi u jieħu miżuri biex jirranġa s-sitwazzjoni fi żmien raġonevoli. Il-mekkaniżmu biex jiġi indirizzat l-IUU jipprevedi li f'każijiet ta' kontinwazzjoni ta' nuqqas ta' konformità il-pajjiżi jistgħu jiġu esklużi milli jesportaw il-ħut tagħhom fis-suq tal-UE (karta ħamra). L-UE tinsab lesta biex tkompli taħdem maġenb l-Ekwador, anke permezz ta' assistenza teknika fejn meħtieġ biex jiġu implimentati r-riformi meħtieġa. Sfond Il-valur globali tas-sajd illegali, mhux irrappurtat u mhux irregolat (IUU) huwa stmat bejn 10 u 20 biljun euro fis-sena. Kull sena, jinqabdu illegalment bejn 11 u 26 miljun tunnellata ta' ħut, jiġifieri mill-inqas 15 % tal-qabdiet globali. L-UE hija l-akbar importatur ta' prodotti tas-sajd fid-dinja u ma tistax taċċetta dawn il-prodotti fis-suq tagħha. Il-ġlieda kontra s-sajd IUU hija parti mill-impenn tal-UE li tikseb l-Għan ta' Żvilupp Sostenibbli 14.4 — jiġifieri li jintemm is-sajd illegali u li jiġi żgurat l-użu sostenibbli tal-baħar u tar-riżorsi tiegħu. Din hija wkoll pilastru importanti tal-istrateġija tal-UE dwar il-governanza tal-oċeani, u l-mira hi li titjieb il-governanza internazzjonali tal-oċeani. L-azzjonijiet tal-Kummissjoni jissejsu fuq Ir-”Regolament IUU” tal-UE, li daħal fis-seħħ fl-2010. Permezz tad-dispożizzjonijiet tiegħu, fis-suq tal-UE jidħlu biss prodotti tas-sajd li jkunu ġew iċċertifikati bħala legali. Ir-Regolament jistipula wkoll mekkaniżmi ta' djalogu speċifiċi mal-pajjiżi li mhumiex konformi mal-obbligi tagħhom bħala Stat tal-bandiera, kostali, tal-port u tas-suq skont il-liġi internazzjonali. L-objettiv ewlieni ta' dawn id-djalogi huwa li jiġu rettifikati n-nuqqasijiet eżistenti, billi l-pajjiżi terzi kkonċernati jingħataw l-appoġġ xieraq. Għaldaqstant, dawn id-djalogi ħafna drabi jwasslu biex l-UE jkollha sħab ġodda u impenjati fil-ġlieda kontra s-sajd IUU. Minn Novembru 2012, il-Kummissjoni daħlet fi djalogi formali ma' 25 pajjiż terz, jiġifieri uffiċjalment wissiethom dwar il-ħtieġa li jieħdu azzjoni effettiva biex jiġġieldu s-sajd IUU (karta safra). Fil-biċċa l-kbira tal-każijiet, ġie osservat progress sinifikanti u għalhekk il-Kummissjoni setgħet tagħlaq il-fażi ta' djalogu formali b'suċċess u tagħtihom karta ħadra. S'issa ftit huma l-pajjiżi li ma wrewx biżżejjed impenn għar-riformi. B'riżultat ta' dan, il-prodotti tas-sajd li jinqabdu minn bastimenti ta' dawn il-pajjiżi ma jistgħux jiġu importati fl-UE (karta ħamra). Għal Aktar Informazzjoni Memo dwar is-Sajd Illegali, Mhux Irrappurtat u Mhux Regolat b'mod ġenerali u fl-Ekwador Ħarsa ġenerali lejn il-proċeduri tas-Sajd Illegali, Mhux Irrappurtat u Mhux Regolat ma' pajjiżi terzi